**О Б О С Н О В К А**

**КЪМ ПРЕДЛОЖЕНИЕ ЗА ОБЯВЯВАНЕ на**

**защитена местност „Находище на червен божур“ в землището на село Осен, община Криводол, Област Враца**

Основен аргумент за обявяването на защитена местност „Находище на червен божур“ е наличието на представителна популация от вида червен божур (*Paeonia peregrina*), която е в много добро състояние, със значителна гъстота на екземплярите.

Предложената територия отговаря на критериите за обявяване като „защитена местност“ съгласно чл. 33, ал. 1 от Закона за защитените територии, както и на целите за управление съгласно чл. 33, ал. 2 на горния закон.

Находището с прилежащата територия, необходима за опазването му попадат в поземлени имоти (ПИ) с идентификатори:

- част от 54064.30.241 съгласно КККР за землището на село Осен, община Криводол, област Враца, с вид собственост „Частна“, вид територия Земеделска, НТП Ливада, с площ 6,251 дка;

- 54064.30.41 съгласно КККР за землището на село Осен, община Криводол, област Враца, с вид собственост „Частна“, вид територия Земеделска, НТП Нива, с площ 8.000 дка;

- 54064.30.42 съгласно КККР за землището на село Осен, община Криводол, област Враца, с вид собственост Частна - обществени организации, вид територия Земеделска и НТП Нива, с площ 2.047 дка.

Общата площ на проекто - защитената територия е 16,298 дка.

Имотите не попадат в граници на защитени зони от мрежата „Натура 2000“.

Червеният божур е под режим на опазване и регулирано ползване от природата, включен в Приложение 4 на Закона за биологичното разнообразие (ЗБР), но не е защитен в рамките на чл. 37 и Приложение 3 към същия закон.Видът епод специален режим на опазване и ползване, тъй като е включен и в Приложението към чл. 1, ал. 2 на Закона за лечебните растения.

Същевременно червеният божур е разпознаваем и търсен ресурс, лесно забележим с ярко червения цвят на венчелистчетата при цъфтеж а мястото, където е разположено находището е в непосредствена близост до път от републиканската пътна мрежа, свързващ гр. Криводол – с. Осен, което е предпоставка за преексплоатацията му.

Обявяването на защитена местност ще допринесе за увеличаване на общата площ на защитените находища на червения божур в територията на област Враца, което ще даде възможност за подобряване състоянието на вида и неговото бъдещо повсеместно разпространение.